CELEX: 62015TN0368
Language: da
Date: 2015-07-10 00:00:00
Title: Sag T-368/15: Sag anlagt den 10. juli 2015 — Alcimos Consulting mod ECB

14.9.2015   
            
            
               DA
            
            
               Den Europæiske Unions Tidende
            
            
               C 302/64
            
         Sag anlagt den 10. juli 2015 — Alcimos Consulting mod ECB
   (Sag T-368/15)
   (2015/C 302/79)
   Processprog: engelsk
   
      Parter
   
   
      Sagsøger: Alcimos Consulting SMPC (Athen, Grækenland) (ved advokat F. Rodolaki)
   
      Sagsøgt: Den Europæiske Centralbank
   
      Sagsøgerens påstande
   
   
               —
            
            
               Sagen antages til realitetsbehandling.
            
         
               —
            
            
               Det fastslås, at de beslutninger, der blev truffet af Styrelsesrådet for Den Europæiske Centralbank den 28. juni 2015 og den 6. juli 2015, er uden retsvirkninger, og subsidiært annulleres de.
            
         
               —
            
            
               Sagsøgeren tilkendes erstatning på én euro.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1.
            
            
               Første anbringende om, at Den Europæiske Centralbank (»ECB«) handlede under tilsidesættelse af artikel 14, stk. 4, i statutten for Det Europæiske System af Centralbanker (»ESC«), idet ECB’s nægtelse af at imødekomme den anmodning, den græske nationalbank havde indgivet, om at forøge kriselikviditetsstøtten (Emergency Liquidity Assistance, herefter »ELA«) til de græske banker, ikke ville have grebet ind i ESC’s målsætninger og opgaver.
            
         
               2.
            
            
               Andet anbringende om, at Den Europæiske Centralbank (»ECB«) ved sin handlemåde tilsidesatte artikel 4 TEU og 5 TEU, idet den handlede ultra vires, da den nægtede at imødekomme den græske nationalbanks anmodning.
            
         
               3.
            
            
               Tredje anbringende om, at ECB handlede under hensyntagen til politiske overvejelser og derfor tilsidesatte artikel 130 TEUF, som fastlægger ECB’s uafhængighed.
            
         
               4.
            
            
               Fjerde anbringende om, at de anfægtede ECB-beslutninger ikke opfylder proportionalitetskravet, idet det at fremme betalingssystemernes smidige funktion som omhandlet i artikel 127, stk. 2, er en af de fire grundlæggende opgaver, der skal udføres gennem Eurosystemet, mens tildelingen af yderligere ELA til græske banker med potentielt ganske små virkninger på gennemførelsen af den fælles pengepolitik ville have været mindre forstyrrende for ECB’s målsætninger.